钦定古今图书集成/明伦汇编/宫闱典/第132卷 > 曹吉祥
## 钦定古今图书集成/明伦汇编/宫闱典/第132卷 > 曹吉祥

按《明外史宦官传》：“吉祥，滦州人。素依王振。正统初，征
麓川，为监军，征兀良哈，与成国公朱勇、太监刘永诚
分道，又与宁阳侯陈懋等征邓茂七于福建。吉祥每
出，辄选达官跳荡卒隶帐下。师还，畜于家，故家多藏
甲。景泰中，分掌京营，后与石亨结，率兵迎英宗复位，
迁司礼太监，总督三大营。嗣子钦、从子铉、铎。”等皆
官都督，钦寻进昭武伯。门下厮养乞恩冒滥者无虚
日，多至千百人。朝士亦有依附希进者，其权势与石
亨、埒，时并称“曹、石。”二人恶言官有言，共谮于帝。乃命
吏部尚书王翱察核年三十五以上者留，不及者调
用。于是给事何𤣱等十三人改州判官，御史吴祯等
二十三人改知县。会有风雷雨雹之变。帝乃悟，悉还
其职。未几，二人争宠有隙，御史杨瑄、张鹏劾之，吉祥
乃复与亨合，乘间愬帝。帝为下瑄等诏狱，而逮治阁
臣徐有贞、李贤等。事具《贤等传》。承天门灾，帝命阁臣
岳正草罪。已诏，诏语激切，吉祥、亨复愬正谤讪。帝又
谪正。势焰益张，朝野侧目。然帝英察，见其所为多私
意，稍稍疑。及李贤力言夺门非是。帝始大悟，疏吉祥。
无何，石亨败，随亨冒陞赏者悉自首改正，独从吉祥
者如故。而吉祥以亨与己同功一体，内不自安，乃日
犒诸达官金钱谷帛恣所用。诸达官恐吉祥败而己
随黜退也，皆愿尽力效死。钦问客冯益曰：“自古有宦
官子弟，可为天子乎？”益曰：“君家魏武其人也。”钦大喜因为反谋。天顺五年七月，钦私掠家人曹福来，为言
官所劾。帝令锦衣指挥逯杲察之，急而降敕遍谕群
臣。钦惊曰：“前降敕遂捕石将军。今复尔，殆矣。”谋遂决。
是时，甘、凉告警，帝命怀宁侯孙镗西征。未发，吉祥使
其党掌钦天监太常少卿汤序择。是月庚子昧爽，钦
拥兵入，而己以禁兵应之。谋定，钦召诸达官夜饮。时
镗及恭顺侯吴瑾俱宿朝房，达官马亮恐事败逸出，
走告瑾。瑾趣镗由长安右门隙投疏入。帝急絷吉祥
于内，而敕皇城及京城九门闭弗启。钦知亮逸，中夜
驰往逯杲家，杀杲使，甲士杀都御史寇深于西朝房，
斫伤李贤于东朝房。钦示贤以杲头曰：“杲激我也。”遂
攻东、西长安门，不得入。纵火。门内守卫者拆河壖砖
石塞诸门，贼往来叫呼门外。镗遣二子急召西征军
击钦于东长安门。钦走，攻东安门道杀瑾，复纵火。火
将尽，门内取薪益之，火势炽，贼不敢入。及天渐曙，钦
党稍稍散去。镗勒兵逐钦，斩铉。镗子𫐄斫钦中膊，
钦乃走突安定诸门，门尽闭，窜归家拒战。会大雨如
注，镗督诸军大呼入，钦投井死。遂杀铎，尽屠吉祥家。
越三日，磔吉祥于市。汤序、冯益及吉祥姻娅达官皆
伏诛。马亮以告反者授都督。英宗始任王振，继任吉
祥，凡两致祸乱。其他宦者，若跛儿干、亦失哈喜宁、韦
力转、牛玉率凶狡